Tänan, härra eesistuja! Lugupeetud härra Parts! Püüdsin teie kõnet hoolega kuulata. Minu arvates jäi selles kõlama mõte, et Eesti riigis vohab teataval määral vastutustunde puudus. See on minu  järeldus. Kui minna konkreetsemaks, siis kas te võiksite anda oma isikliku hinnangu, millest see on tingitud, et riigi vara antakse rendile madalate hindadega ja mitmesuguseid tasusid sisse ei nõuta? Samas suhtutakse osalustasu sissenõudmisse väga hoolsalt. Minu järeldus on niisugune, et riigi varasse ei suhtuta kui oma varasse. Mida te arvate, mis on selle põhjus, et me nii käitume? Kas valitsuse aastaks 2001 pakutud tulemuspalga juurutamine ministeeriumides võiks sellele protsessile positiivselt mõjuda?